Fanny Horn Birkeland

**Fanny Horn Birkeland** (født **Fanny Welle-Strand Horn**; 8. mars 1988 i Oslo) er en norsk tidligere skiskytter som representerte Oslo Skiskytterlag.

Hun har drevet med orientering siden hun var barn, og begynte med langrenn da hun var 9 år gammel, og skiskyting da hun var 12 år gammel.

Birkeland har konkurrert innen skiskyting internasjonalt siden 2007, der hun deltok i europacupen for junior, og hun debuterte internasjonalt på seniornivå ved verdenscupen i skiskyting i 2009. Hun tok sin første verdenscupseier i Ruhpolding i 16. januar 2015, og har tatt verdenscuppoeng i en rekke renn, og har deltatt ved VM i 2011, 2012 og 2013. På nasjonalt nivå har hun to stafettgull, fra 2008 og 2009, men har også individuelle NM-medaljer. Hun har NM-gull på juniornivå både i skiskyting, langrenn og orientering. 

## Karriere som orienteringsløper
Birkeland kom på 3.-plass ved Hovedløpet i 2002. Ved Hovedløpet i 2003 kom på 36.-plass, men i 2004 kom hun på 2.-plass. I 2004 kom hun også på 2.-plass ved junior-NM i orientering, i stafett. Hun ble tatt ut på stafettlaget i nordisk mesterskap i 2005, der Norge kom på 3.-plass. 

Ved junior-NM 2006 på Hovden vant hun mellomdistansen, i klassen D17-18. Hun fikk også medalje ved junior-NM i stafett i Trondheim; her kom hun på 2.-plass sammen med Mariann Ulvestad og Siri Ulvestad. I tillegg deltok hun ved NM Ultralangdistanse i Førde, der hun kom på 7.-plass i klassen D 17-20, og hun kom på 3.-plass ved NM i nattorientering i Trondheim, i klassen D 17-18. I CRAFT-cupen kom hun på 3.-plass. Dette året deltok hun også ved junior-VM i orientering i Druskininkai i Litauen, der hun kom på 6.-plass på sprinten, 36.-plass på mellomdistansen og 60.-plass på langdistansen. Norge kom på 5.-plass på stafetten i junior-VM, der hun løp sammen med Guro Flatekval og Mali Fjogstad Nielsen.

## Karriere som skiskytter
Hun kom på 2.-plass på sprinten i junior-NM i skiskyting 2006, i klassen 18-19 år.

I 2006 fikk Birkeland bronse på stafetten ved NM i skiskyting 2006 i Trondheim. Hun deltok ved europacupen i skiskyting for junior i 2007, der hun vant det første rennet på Geilo. Ved NM i skiskyting 2007 gikk hun for Oslo og Akershus' førstelag, der hun fikk bronse på stafetten sammen med Karen Kristoffersen og Julie Bonnevie Svendsen. I tillegg kom hun på 7.-plass på 15 km normaldistanse og 13.-plass på 20 km. Hun vant gull på sprinten og sølv på jaktstarten ved NM-sprint i sommerskiskyting. 

Året etter deltok hun ved Junior-VM i skiskyting 2008 i Rupholding. Der deltok hun i to individuelle øvelser og stafetten. Hun endte på 9.-plass på 7,5 km sprint og 10.-plass på den påfølgende jaktstarten, der Magdalena Neuner vant begge øvelsene. Norge kom på 4.-plass på 3 x 6 km stafett, hvor Birkeland gikk sammen med Anne Lise Aas og Vilde Ravnsborg Gurigard. NM i skiskyting 2008 ble arrangert i Stryn, og Birkeland vant her sitt første NM-gull i skiskyting, da hun var med å vinne stafetten sammen med Tiril Eckhoff og Julie Bonnevie-Svendsen, på Oslo og Akershus SSK lag 1. På sprinten skjøt hun feilfritt, og kom på 5.-plass, men i jaktstarten fikk hun 0+1+4+3 bom, og falt ned til 9.-plass. Tora Berger vant begge disse øvelsene. På 15 km kom hun på 12.-plass. 

Ved EM i skiskyting 2009 i Ufa kom hun på 8.-plass på sprinten (10 km) i juniorklassen (U26), men falt ned til 11.-plass på jaktstarten. Hun kom på 12.-plass i juniorklassen på 12,5 km, og var også med på det norske stafettlaget som kom på 5.-plass på 4 x 6 km i seniorklassen. Dette året fikk hun et nytt NM-gull, da hun var med og vinne 3 x 6 km stafett sammen med Kaia Wøien Nicolaisen og Julie Bonnevie-Svendsen. Individuelt kom hun på 6.-plass på sprinten, og hun gikk seg opp til en 4.-plass på jaktstarten. Dette året debuterte hun også i World Cup. Hennes første World Cup-renn var i Östersund, der hun endte på 62.-plass. 

Også i 2010 deltok hun i EM i skiskyting i Otepää, i junior U26-klassen. Denne gangen kom hun på 27.-plass på 15 km normaldistanse, og etter 7.-plass på sprinten, med én bom, falt hun ned til 16.-plass på jaktstarten, etter 2+1+2+2 bom. På stafetten kom Norge på 4.-plass. Ved IBU-cupen 2009/2010 endte hun på 20.-plass, med 171 poeng. 

Hun deltok ved NM i skiskyting 2010 på Åmot, og på sprinten endte hun på 12.-plass. På 15 km kom hun på 10.-plass, og på fellesstarten kom hun på 6.-plass. På stafetten kom Oslo & Akershus SSK lag 1 på 3.-plass, hvor Birkeland gikk sammen med Kaia Wøien  Nicolaisen og Tiril Kampenhaug Eckhoff.

Ved VM i skiskyting 2011 i mars deltok hun på det norske stafettlaget som kom på 5.-plass på 4 x 6 km. De andre på det norske laget var Synnøve Solemdal, Ann Kristin Flatland og Tora Berger. Ved NM i sksiskyting 2011 i Bardufoss i april kom hun på 5.-plass på sprinten, med tre tillegsminutter. På jaktstarten fikk hun til sammen seks bom på de fire skytingene, men beholdte 5.-plassen. Hun kom på 8.-plass på normaldistansen. På stafetten fikk hun sølv, sammen med Tiril Eckhoff og Heidi Maria Bøhler. 

VM i skiskyting 2012 ble arrangert i Ruhpolding i Tyskland. Birkeland deltok her på det norske stafettlaget som tok bronse, bak hhv. Tyskland og Frankrike. De andre på Norges lag var Elise Ringen, Synnøve Solemdal og Tora Berger. Hun fikk to medaljer ved NM i skiskyting 2012 i Trondheim. Hun startet NM med en 7.-plass på normaldistanse, men på sprinten kom hun på 3.-plass. Også på fellesstarten kom hun på 7.-plass. På stafetten fikk Oslo & Akershus SSK lag 1 sølv bak Nord-Østerdal SSK lag 1, hvor Birkeland gikk sammen med Tiril Kampenhaug Eckhoff og Thekla Brun-Lie.

Hun deltok ved NM i skiskyting 2013, som ble arrangert på Dombås. På normaldistansen kom hun på 4.-plass, drøye halvminuttet bak Birgitte Røksund som tok bronsen. Hun gikk inn til bronse på sprinten, med to bom. Denne plassen forsvarte hun på jaktstarten. På stafetten vant hun gull, sammen med Tiril Eckhoff og Rikke Hald Andersen. Ved VM i skyskyting 2013 i Nové Město fikk hun 35.-plass på sprinten og 37.-plass på jaktstarten. Hun kom på 54.-plass på 15 km normaldistanse, og . Hun deltok ikke på det norske stafettlaget. 

I september vant hun også NM-gull i rulleskiskyting, da hun vant sprinten ved NM i rulleskiskyting 2013. På jaktstarten fikk hun bronse.

## Verdensmesterskap

## Utmerkelser
* 2000 - *Allsidighetspokalen*

## Referanser


## Eksterne lenker
*